FAKTA Sådan er reglerne for kunstig befrugtning

I Danmark kan du som kvinde få hjælp til at blive gravid gennem kunstig befrugtning, hvis du er ufrivilligt barnløs.

Så længe lægerne vurderer, at du som kvinde er fysisk i stand til at få et barn, er der intet, der forhindrer dig i at få hjælp til at blive mor.

Det er lige meget, om du er i et hetero- eller homoseksuelt forhold eller ønsker at blive mor alene - solomor.

Behandlingen for barnløshed skal påbegyndes inden kvinden er fyldt 46 år. På offentlige klinikker er praksis, at kvinderne ikke hjælpes til at blive gravide, efter de er fyldt 40 år.

Dansk Fertilitetsselskab er samlingen af danske klinikker, der hjælper kvinder til kunstig befrugtning - eller assisteret reproduktion, som selskabet kalder det. Du kan se en liste over samtlige klinikker i landet, hvor du kan modtage behandling på selskabets hjemmeside.

Kilder: Lovtidende, Dansk Fertilitetsselskab og Sundhed.dk.